Diari Oficial de la Generalitat Valenciana


Sumari del DOGV 4357, del 15-10-2002 (2002/11994)

ORDE de 7 d'octubre de 2002, de la Conselleria de Justícia i Administracions Públiques, per la qual es fixen criteris i s'establixen les normes que han de regular el procés d'eleccions 2002-2003, a òrgans de representació del personal funcionari al servici de l'administració de la Generalitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4357

Data del DOGV
:   15-10-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/11232


Data del document
:   07-10-2002

Organisme emissor
:   Conselleria de Justícia i Administracions Públiques

Tipus de document
:   Ordre

Anàlisi jurídica

 Descriptors 

:   * eleccions sindicals
    * funcionari
    * representació del personal
    * legislació

ORDE de 7 d'octubre de 2002, de la Conselleria de Justícia i Administracions Públiques, per la qual es fixen criteris i s'establixen les normes que han de regular el procés d'eleccions 2002-2003, a òrgans de representació del personal funcionari al servici de l'administració de la Generalitat Valenciana. [2002/X11078]
  
La normativa vigent atorga a les organitzacions sindicals la plena capacitat per a la convocatòria i desenvolupament dels distints processos electorals, i la funció de l'administració queda limitada a proporcionar, observant una absoluta neutralitat i transparència en el procés, els mitjans materials i humans que permeten el seu correcte desenvolupament.
  
D'acord amb el que preveu l'article 21 de la Llei 9/1987, de 12 de juny, d'Òrgans de Representació, Determinació de les Condicions de Treball i Participació del Personal al Servici de les Administracions Públiques, modificada per la Llei 18/1994, de 30 de juny, i l'article 1.5 del Reial Decret 1846/1994, de 9 de setembre, pel qual s'aprova el Reglament d'Eleccions als Òrgans de Representació del Personal al Servici de l'administració General de l'Estat (BOE núm. 219, de 13 de setembre de 1994), resulta convenient que els òrgans competents en matèria de personal de la Generalitat Valenciana, en els respectius àmbits, fixen els criteris i establisquen les normes per què s'han de regir les unitats administratives afectades pel procés d'eleccions sindicals.
  
En eixa línia, cal assenyalar determinats criteris d'actuació que, directament o indirectament, incidisquen en el procés electoral com són el nomenament de representants de l'administració, la votació per correu, la concessió de permisos a membres de les candidatures, components de les meses electorals, representants de l'administració en estes, interventors de les candidatures i als electors en general.
  
L'article 47 de la Llei de la Funció Pública Valenciana, en relació amb l'article 9.1.6 del Decret 34/1999, de 9 de març, del Consell de la Generalitat Valenciana, de Condicions de Treball del Personal al Servici de l'administració de la Generalitat Valenciana (DOGV núm. 3.477, de 20 d'abril de 1999), preveu la concessió de permisos per al compliment de deures de caràcter públic i personal.
  
En virtut d'això, i en exercici de les competències que tinc atribuïdes per l'article 27 de la mencionada Llei de Funció Pública Valenciana i l'article 2 del Decret 91/1999, de 30 de juliol, del Govern Valencià, pel qual s'aprova el Reglament Orgànic i Funcional de la Conselleria de Justícia i Administracions Públiques (DOGV núm. 3.551, de 2 d'agost de 1999), modificat pel Decret 112/2000, de 18 de juliol, de 2000 (DOGV núm. 3.798, de 21 de juliol de 2000), i en concordança amb allò que ha sigut disposat pel Decret 7/2.002, del President de la Generalitat Valenciana, pel qual s'assignen a la Presidència de la Generalitat Valenciana i a les conselleries determinades competències (DOGV núm. 4.301, de 26 de juliol de 2002),
  
ORDENE
  
Article 1. Elaboració dels censos del personal funcionari
  
La Direcció General de Funció Pública elaborarà el cens del personal funcionari de cada unitat electoral inclosa en el seu àmbit geogràfic i funcional, prèviament a l'entrega als funcionaris que hagen de constituir la Mesa Electoral Coordinadora.
  
Dits censos contindran una relació nominal amb les següents circumstàncies personals: nom i dos cognoms, sexe, data de naixement, document nacional d'identitat i l'antiguitat reconeguda en la funció pública, expressada segons les dades del Registre de Personal, de tot el personal funcionari de la unitat electoral.
  
Els censos indicaran en l'encapçalament o en la caràtula, la unitat electoral de què es tracte, els organismes afectats i el caràcter de cens previ, provisional o definitiu. Els llistats de censos es confeccionaran per separat, un per a electors i elegibles, i un altre per a electors no elegibles, de conformitat amb el que disposa l'article 14 del Reglament d'Eleccions aprovat pel Reial Decret 1.846/94.
  
Article 2. Composició de les meses electorals
  
La mesa electoral estarà constituïda pel president, que serà el funcionari de més antiguitat en la unitat electoral, d'acord amb el temps de servicis reconegut, i dos vocals, que seran els funcionaris de major i menor edat entre els inclosos en el cens corresponent, i actuarà el de menor edat com a secretari. Es designaran suplents dels anteriors aquells funcionaris que seguisquen els titulars en l'orde indicat d'antiguitat o edat.
  
Article 3. Entrega de censos i determinació del nombre i distribució de les meses electorals
  
En el termini de dotze dies hàbils comptats des de la data de recepció de l'escrit de promoció d'eleccions, la Direcció General de Funció Pública entregarà els censos del personal funcionari, d'acord amb el que disposa l'article 1 de la present Orde i l'article 14 del citat Reglament d'Eleccions, als funcionaris que hagen de constituir la Mesa Electoral Coordinadora.
  
Serà funció de la Mesa Electoral Coordinadora la confecció de la llista provisional d'electors, distribuïda per meses electorals i d'acord amb els següents criteris:
  
1. En el cas que hi haja acord sindical sobre el nombre i distribució de les meses electorals previst en la redacció donada per la Llei 18/1994, de 30 de juny, en l'article 25, apartat 1, de la Llei 9/1987, de 12 de juny, s'aplicarà de forma vinculant el contingut de tal acord, i es limitarà a elaborar la llista d'electors, d'acord amb l'article 16 de la Llei 9/1987, de 12 de juny, sobre la base de l'esquema de distribució de meses acordat pels sindicats.
  
2. En el cas que no s'haguera produït tal acord sindical, haurà de decidir la Mesa Electoral Coordinadora el nombre i distribució de les meses, d'acord amb el que disposa l'article 9.1 de l'esmentat Reglament, i als criteris de l'article 25 de la Llei 9/1987, de 12 de juny.
  
En conseqüència, s'establirà una mesa electoral per cada 250 funcionaris o fracció, distribuïdes, en el cas que foren diverses, d'acord amb el que establisca la Mesa Electoral Coordinadora, i es procurarà implantar les seus de les meses en aquells centres que tinguen un nombre més gran d'electors.
  
L'elaboració de la llista provisional d'electors haurà d'estar conclosa abans de la data de constitució de les meses electorals, per tal de procedir adequadament a la constitució de les meses parcials.
  
Constituïdes les meses electorals, conforme al que disposen l'article 26.1 de la Llei 9/1987, de 12 de juny, i els articles 10 i 11 del Reglament d'Eleccions, la Mesa Electoral Coordinadora assumirà les seues funcions en orde a l'elaboració de la llista d'electors definitiva, d'acord amb el que disposen els articles 26.3 i 25.3.d), de la Llei 9/1987.
  
La Mesa Electoral Coordinadora realitzarà les seues funcions de conformitat amb el que establixen els articles 12, 14 i concordants del mencionat Reglament.
  
Article 4. Votació per correu
  
S'aplicarà el procediment establit en l'article 19 del Reglament aprovat pel Reial Decret 1.846/1994, de 9 de setembre.
  
S'empraran a tal fi els models de sobres que per a esta modalitat de votació se citen en l'annex d'esta orde.
  
Article 5. Nomenament de representants de l'administració
  
Per tal que l'actuació dels diversos departaments, organismes i entitats afectats per l'àmbit a què es referix la present orde es produïsca d'una forma organitzada i homogènia, les còpies de la documentació electoral es remetran, a la Direcció General de Funció Pública. Així mateix, els representants de l'administració podran dirigir les seues consultes al Servici de Relacions Sindicals de la Direcció General de Funció Pública.
  
Els representants de l'administració en totes les meses electorals, que hauran d'assistir a les votacions i a l'escrutini, vetlaran especialment pel compliment de l'obligació de remetre una còpia de l'acta d'escrutini a la Direcció General de Funció Pública.
  
En l'àmbit de les unitats electorals del personal funcionari de l'administració del Consell, el nomenament de representants de l'administració serà realitzat pel director general de Funció Pública, i recaurà preferentment en funcionaris que pertanguen a l'àrea de personal, les seues designacions s'expediran en el model B de l'annex.
  
Article 6. Permisos a membres de candidatures, components de meses electorals, representants de l'administració en estes, interventors de les candidatures i als electors en general
  
Es concediran permisos retribuïts a l'empara de l'article 47 de la Llei de la Funció Pública Valenciana, i l'article 9.1.6 del Decret 34/1999, de 9 de març.
  
Seran beneficiaris d'estos permisos, amb el règim que s'especifica, el personal que a continuació es detalla:
  
A) Un membre de cada candidatura, designat pel presentador d'esta, disposarà de permís retribuït a jornada completa des del dia de la proclamació de dita candidatura fins al dia de la votació, els dos inclusivament.
  
B) Els components de les meses electorals i els representants de l'administració disposaran de permís pel temps necessari per a assistir a les reunions de la Mesa Electoral, inclosos els desplaçaments fora de la residència oficial que calguen, i amb esta finalitat percebran les dietes i despeses de viatges previstes en el Decret 24/1997, d'11 de febrer, del Govern Valencià, sobre indemnitzacions per raó del servici i gratificacions per servicis extraordinaris (DOGV núm. 2.931, de 17 de febrer de 1997). A més, disposaran d'un permís retribuït de jornada completa el dia de la votació i una reducció de cinc hores en la jornada de treball del dia immediatament posterior.
  
C) Els interventors de les candidatures gaudiran de permís retribuït durant tot el dia de la votació i d'una reducció de jornada en la data immediatament posterior, en els termes indicats en l'incís final de l'apartat anterior.
  
D) Els electors en general gaudiran de permís retribuït pel temps imprescindible per a exercir el dret al vot, segons les instruccions concretes del responsable de personal de cada una de les unitats administratives, que podrà exigir a l'elector un justificant del fet de la votació expedit per la mesa electoral, quan esta estiga situada fora del centre de treball.
  
Article 7. Dotació de mitjans personals i materials
  
Per part de la Conselleria de Justícia i Administracions Públiques, conforme a la normativa vigent, s'adoptaran les mesures oportunes per a dotar les distintes meses electorals coordinadores de mitjans personals i materials necessaris per al compliment de les funcions incloses en esta orde. Així mateix, els òrgans directius dels centres en què s'instal·len meses electorals, prestaran la col·laboració necessària, per tal d'aconseguir el normal desenvolupament del procés electoral.
  
DISPOSICIONS ADDICIONALS
  
Primera
  
En tot el no disposat en la present Orde, s'estarà al que regula en matèria d'eleccions sindicals el Reglament aprovat pel Reial Decret 1.846/1994, de 9 de setembre.
  
Segona
  
S'acompanyen com a annex a la present orde els models oficials a utilitzar durant el procés electoral.
  
DISPOSICIONS FINALS
  
Primera
  
Es faculta el director general de Funció Pública de la Conselleria de Justícia i Administracions Públiques per dictar les resolucions i ordenar les mesures que, en l'àmbit de les seues atribucions, calguen per al desenvolupament de la present Orde.
  
Segona
  
La present orde entrarà en vigor el sendemà de la seua publicació en el Diari Oficial de la Generalitat Valenciana.
  
València, 7 d'octubre de 2002
  
El conseller de Justícia i Administracions Públiques,
  
CARLOS GONZÁLEZ CEPEDA
  
ANNEX
  
Els impresos per al desenvolupament electoral constaran de tantes còpies cadascun d'ells com destinataris s'assenyalen a continuació:
  
Model 1:
  
· Exemplar per a l'òrgan de personal competent
  
· Exemplar per a l'Oficina Pública de Registre
  
· Exemplar per al tauler d'anuncis
  
· Exemplar per al presentador
  
Model 3:
  
· Exemplar per a la mesa electoral
  
· Exemplar per a la mesa electoral coordinadora
  
· Exemplar per a l'Oficina Pública de Registre
  
· Exemplar per a l'òrgan de personal competent
  
Model 4:
  
· Exemplar per a la mesa electoral
  
· Exemplar per al representant de l'administració
  
· Exemplar per al presentador
  
Model 5:
  
· Exemplar per a la mesa electoral
  
· Exemplar per a la mesa electoral coordinadora
  
· Exemplar per al tauler d'anuncis
  
· Exemplar per al representant de l'administració
  
Model 6:
  
· Exemplar per a l'Oficina Pública de Registre
  
· Exemplar per a l'administració Pública
  
· Exemplar per al president de la mesa electoral
  
· Exemplar per als representants electes
  
· Exemplar per al tauler d'anuncis
  
Model 7:
  
· Exemplar per a la mesa electoral
  
· Exemplar per a la mesa electoral coordinadora
  
· Exemplar per a l'òrgan de personal competent
  
· Exemplar per a l'Oficina Pública de Registre
  
Model 8:
  
· Exemplar per a l'Oficina Pública de Registre
  
· Exemplar per a la mesa electoral coordinadora
  
· Exemplar per a l'organització sindical, coalició electoral o grup de funcionaris
  
· Exemplar per als representants electes
  
· Exemplar per a l'òrgan de personal competent
  
· Exemplar per al tauler d'anuncis
  
Model 9:
  
· Exemplar per a l'Oficina Pública de Registre
  
· Exemplar per al president de la mesa electoral
  
· Exemplar per al representant de l'administració
  
Model B:
  
· Exemplar per a la mesa electoral
  
· Exemplar per a l'òrgan de personal competent
  
· Exemplar per a l'interessat
  
Model C.
  
· Exemplar per a l'interessat
  
· Exemplar per a la mesa electoral